**Hva er marin forsøpling?**

Marin forsøpling er alt avfall fra menneskelig aktivitet som befinner seg i havet eller i strandsonen. Norske strender og havbunnen vår er full av plastflasker, fiskeutstyr, engangsgriller, plastposer, tauverk, gamle dekk og mye annet søppel. Vi er en nasjon av mennesker som elsker å være ute, og vi er heldige som bor i et land med mye spektakulær natur. Forsøpling er stygt og utrivelig å se på, og naturen er best uten søppel!

Om lag 8-10 millioner tonn plastsøppel ender opp i verdenshavene hvert år. Plast utgjør mesteparten av søppelet i havet, og er det største problemet. Plast har en svært lang nedbrytningstid, og kan bli værende i miljøet i 400-500 år eller enda lenger. Hvis vi fortsetter slik som nå, vil det i 2050 være mer plast enn fisk i havet.

Det er også et stort problem at dyr i havet kan lett forveksle plasten med mat. Dette kan føre til kvelning, forgiftning, indre skader, fordøyelsesproblemer eller falsk metthetsfølelse i dyret, og kan bidra til at miljøgifter spres i næringskjeden. Plast kan inneholde svært mange miljøgifter. Fugl, fisk og andre dyr som får i seg slik plast, får dermed også i seg miljøgiftene. Hvis dyret så blir spist av mennesker eller andre dyr, vil disse også få i seg miljøgiftene. Forurensning av fisk og annen sjømat med miljøgifter fra mikroplast er et voksende problem.

**Hva kan DU gjøre?**

Det viktigste tiltaket mot marin forsøpling er å redusere mengden søppel som havner i havet. Alt avfall som ikke blir samlet inn og levert til mottak kan ende opp i sjøen via vind eller avløp. Det viktigste du kan gjøre er å ikke kaste avfall i naturen, på gata eller i toalettet.

Du kan også hjelpe til med å holde strendene i nærmiljøet rene, enten ved å organisere rydding selv eller bli med på et arrangement. Hold Norge Rent organiserer hvert år en nasjonal Strandryddedag, og i år finner den sted 6. mai. Det skal gjennomføres strandryddingsaksjoner også i Harstad kommune. Du kan rydde hvilken strand du vil, og rydde på den dagen som passer deg best. Husk å avtale henting av avfall med kommunen, og si ifra hvis du har behov for søppelsekker.

Vil du være med å rydde? Vet du om en forurenset strand? Eller har du spørsmål om strandrydding?

Ta kontakt med:

Miljørådgiver i Harstad kommune, Tyra Meininger Saudland

Telefon: 77 02 61 20

E-post: tyra.saudland@harstad.kommune.no